Formaður yfirkjörstjórnar í Norðvesturkjördæmi segir að afstaða sín til kæra sem borist hafi vegna alþingiskosninganna hafi komið skýrt fram í svarbréfi hans og vill ekki tjá sig frekar um málið. Þrettándi fundur undirbúningsnefndar fyrir rannsókn kjörbréfa hófst snemma í morgun og þangað kom hluti þeirra sem kært hafa talningu atkvæða í kjördæminu og einn fulltrúi úr yfirkjörstjórn þar. Einn kærendanna segir að eina færa leiðin til að endurvekja traust kjósenda sé að kjósa aftur.
Meðal þeirra sem komu fyrir nefndina í morgun var Guðmundur Gunnarsson, oddviti á lista Viðreisnar í kjördæminu, einn þeirra sem kærði talninguna og hefur krafist uppkosningar.
Í grunninn erum við að tala um að vinda ofan af vaxandi tortryggni, í hverju púsli sem leggst inn í þetta spil þá verður hún meiri og meiri og okkar kæra styrkist með hverju púslinu sem leggst niður.
Við erum að tala um traust kjósenda til kosninga til Alþingis og við getum ekki sópað svona ótrúlegri atburðarás undir teppið á einhvern billegan hátt. Eina færa leiðin til að endurvekja traustið frá grunni er að fara í aðrar kosningar.
Aðrir sem koma fyrir nefndina í dag eru Lenya Rún Taha Karim frambjóðandi Pírata og Karl Gauti Hjaltason frambjóðandi Miðflokksins, en þau kærðu bæði talninguna til Alþingis og Karl Gauti kærði framkvæmdina einnig til lögreglu. Þau eru meðal þeirra sem farið er um þungum orðum í skriflegu svari Inga Tryggvasonar, formanns yfirkjörstjórnar í Norðvesturkjördæmi og tveggja annarra fulltrúa til Alþingis þar sem kærunum er mótmælt. Lenya er meðal þeirra sem hann sakar um rangar sakargiftir og refsivert athæfi. Kæra Karls Gauta er sögð byggja á röngum forsendum og hún veki furðu.
Ingi sagði í samtali við Fréttastofu að hans afstaða hefði komið skýrt fram í svarbréfinu. Hann sagðist ekki hafa meira um þetta mál að segja, bréfið segði alla söguna og vildi ekki veita Fréttastofu viðtal.
Oddviti Viðreisnar í Norðvesturkjördæmi segir að eina færa leiðin til að endurvekja traust á alþingiskosningum sé að kjósa aftur í kjördæminu. Hann mætti á fund undirbúningsnefndar fyrir rannsókn kjörbréfa í morgun. 